За разлику од Кирила Владимировича сви други чланови Руског императорског дома у изгнанству су добили морганатске потомке без права на престо. Након Другог свјетског рата, с циљем јачања родбинских веза између таквих потомака потекла је замисао о оснивању удружења од кнезова императорске крви Всеволода Ивановича, Романа Петровича и Андреја Александровича. Замисао су реализовали тек 1979. кнезови императорске крви Андреј Александрович и Дмитриј Александрович, кнегињица императорске крви Вера Константиновна и кнегиње императорске крви Јекатерина Јоановна, Марина Петровна и Надежда Петровна основавши Удружење чланова рода Романових (). Сви су они били рођени прије Фебруарске револуције (1917), а затим су позив за учлањење у организацију упутили и свим морганатским потомцима рођеним у изгнанству.